L'Eliana rebrà 848.994 euros del Pla d'Inversions 2022-2023 de la Diputació
11 de abril de 2022

L'Ajuntament destinarà aquest import a diverses infraestructures encara per determinar

La Diputació de València ha presentat aquest matí, davant de més de 200 alcaldes i alcaldesses de la província, la proposta del Pla d'Inversions 2022-23, amb una dotació de 140 milions d'euros que reforça l'aposta per l'autonomia municipal i la liquidesa que necessiten els ajuntaments per a millorar infraestructures i serveis.

Després de l'experiència dels últims anys, la principal novetat del pla biennal és la possibilitat que els tècnics locals visen els projectes amb la finalitat d'agilitzar la tramitació i posterior execució de les obres.

L'Eliana és el quart municipi de la comarca de Camp de Túria que més fons rebrà, amb un total de 848.994 euros que el consistori destinarà a diversos projectes encara en estudi.

En l'anterior Pla, corresponent a 2020-2021, la localitat va rebre 836.406 euros que es van destinar a obres com la renovació de voreres i accessibilitat, a més de la renovació de la gespa del camp de futbol, entre altres accions. L'increment respecte a l'anterior exercici ha estat de 12.000 euros.

L'alcalde, Salva Torrent, que ha assistit a l'acte de presentació, s'ha mostrat satisfet i ha agraït a la Diputació de València aquesta dotació econòmica que servirà per a “continuar millorant el municipi i la vida dels seus veïns i veïnes”.